Carambol cu cinci mașini la Timișoara. Ce a greșit șoferița de 31 de ani
O șoferiță a fost rănită, miercuri dimineață, după un carambol cu cinci mașini, pe un bulevard din Timișoara.
În imagini, surprinse de camerele de supraveghere, se vede cum un autoturism de culoare închisă, condus de o femeie de 31 de ani, intră în intersecție și acroșează o mașină care venea din partea dreaptă.
Vehiculul este proiectat apoi în alte trei autoturisme de pe contrasens, care așteptau la semafor. O femeie, aflată într-unul din ele, a avut nevoie de îngrijiri medicale și a fost dusă la spital.
Polițiștii au deschis acum un dosar penal pentru vătămare corporală din culpă. Ambii șoferi au fost testați, iar rezultatele sunt negative.